《泛舟城北入山水深处》
清代·任大椿

扬舲展佳兴，回望石首城。路回状频变，意惬迹反轻。

入峡若无地，过壁湍渐平。驰情眺绝岛，已发疑未行。

凉飙过两岩，空翠微有声。潺湲忽在上，仰见大壑横。

深溪晓逾静，咳嚏皆分明。密竹转孤棹，初日淡已盈。

回舻返旧渚，历历想所经。夙耽谢公癖，逸境终难名。

作者简介：（1738—1789）江苏兴化人，字幼植，一字子田。乾隆三十四年进士，授礼部主事，充《四库全书》纂修官，累迁御史。早年工词章，后乃潜心经学，尤熟于《尔雅》、《说文》、《广雅》。有《弁服释例》、《深衣释例》、《字林考逸》、《释绘》、《小学钩沉》、《子田诗集》等。